Ehdotus neuvoston asetukseksi (EY) banaanialan yhteisestä markkinajärjestelystä annetun asetuksen (ETY) N:o 404/93 muuttamisesta /* KOM/96/0082 lopull. - CNS 96/0080 */



Virallinen lehti nro C 121 , 25/04/1996 s. 0015



Ehdotus neuvoston asetukseksi banaanialan yhteisestä markkinajärjestelystä annetun asetuksen (ETY) N:o 404/93 muuttamisesta (96/C 121/09) KOM(96) 82 lopull. - 96/080(CNS) (Komission esittämä 8 päivänä maaliskuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että banaanialan yhteisestä markkinajärjestelystä annetussa asetuksessa (ETY) N:o 404/93 (1), sellaisena kuin se on viimeksi muutettuna asetuksella (ETY) N:o 3290/94 (2), säädetään tariffikiintiön avaamisesta banaanien tuontia varten, asetuksen (ETY) N:o 404/93 19 artiklassa säädetään vuosittain avattavan kolmansien maiden banaanien ja muiden kuin perinteisten AKT-banaanien tariffikiintiön jakamisesta kolmen toimijaluokan, jäljempänä "A-luokan toimijat", "B-luokan toimijat" ja "C-luokan toimijat", kesken, muilla kuin perinteisten AKT-banaanien tuonnilla on suhteellisesti epäedullinen taloudellinen asema verrattuna kolmansien maiden tuotantoon; tämän vuoksi ja Euroopan unionin ja AKT-valtioiden suhteisiin liittyen unionin tekemien sitoumusten mukaisesti olisi säädettävä, että muiden kuin perinteisten AKT-banaanien tuonti hallinnoidaan erillään kolmansista maista tulevasta tuonnista; näissä säännöksissä olisi noudatettava perinteisten ja muiden kuin perinteisten AKT-banaanien määrien eroa, Itävallan, Suomen ja Ruotsin liittymisen johdosta tapahtuneen unionin laajentumisen seurauksena yhteisön markkinoille suunnatun tarjonnan perinteinen malli on muuttunut, ja tämän vuoksi tariffikiintiötä olisi suurennettava; tämän tariffikiintiön suurentamisen seurauksena sen jakoa eri toimijaluokkien kesken olisi tarkistettava näiden luokkien välisen tasapainon säilyttämiseksi; tämän tarkistuksen avulla pidetään yllä yhteisön ja AKT-valtioiden banaanien hankkijoiden etuja yhteisön velvoitteiden mukaisina, asetuksen (ETY) N:o 404/93 19 artiklan 1 kohdan c alakohdassa säädetään osan tariffikiintiöstä jakamisesta uusille toimijoille (C-luokka); ei ole olemassa säännöksiä, joiden mukaan tällaiset C-luokan toimijat voisivat vakiinnuttaa itsensä 19 artiklan 1 kohdan a alakohdan mukaisiksi toimijoiksi (A-luokan toimijoiksi) uusina toimijoina; tämä rajoittaa kaupan ja kaupanpidon rakenteiden laajuutta; tämän vuoksi asetusta (ETY) N:o 404/93 olisi muutettava siten, että uudet toimijat voisivat vakiinnuttaa itsensä A-luokan toimijoiksi, ja tietyissä olosuhteissa toimijoiden pääsy osalliseksi tariffikiintiöstä on heistä riippumattomista syistä huomattavasti odotettua rajoitetumpaa; tämän vuoksi ja saatujen kokemusten perusteella asetusta (ETY) N:o 404/93 olisi muutettava siten, että sen säännökset helpottaisivat tällaisessa vaikeassa tilanteessa olevien toimijoiden asemaa, ON ANTANUT TÄMÄN ASETUKSEN: 1 artikla Muutetaan asetus (ETY) N:o 404/93 seuraavasti: 1. Korvataan 18 artiklan ensimmäinen kohta seuraavasti: "1. Kolmansien maiden banaanien ja muiden kuin perinteisten AKT-banaanien tuontia varten avataan tariffikiintiö. Tästä kiintiöstä varataan 90 000 tonnin suuruinen kiinteä määrä muille kuin perinteisille AKT-banaaneille. Tariffikiintiö on 2 553 000 tonnia (nettopaino). Tämän tariffikiintiön rajoissa kolmansien maiden banaanien tuonnista on perittävä maksu, joka on 75 ecua tonnilta, ja muiden kuin perinteisten AKT-banaanien tuonnin on tapahduttava tullitta. Jos 16 artiklassa tarkoitetun arvion perusteella määritelty yhteisön kysyntä kasvaa, tariffikiintiötä on suurennettava vastaavasti 27 artiklassa säädettyä menettelyä noudattaen. Muille kuin perinteisille banaaneille varattu tariffikiintiön osuus jaetaan sellaisten soveltuvien edellytysten mukaisesti, joissa otetaan huomioon AKT-valtioiden tuotannon olosuhteet ja jotka voidaan määritellä 27 artiklassa säädettyä menettelyä noudattaen." 2. Korvataan 19 artikla seuraavasti: "19 artikla 1. Kolmansien maiden tariffikiintiö jaetaan seuraavasti: a) 70,5 prosenttia sellaisten toimijoiden luokalle, jotka ovat tuoneet kolmansien maiden banaaneja (jäljempänä `A-luokan toimijat`), b) 26 prosenttia sellaisten toimijoiden luokalle, jotka ovat pitäneet kaupan yhteisön banaaneja ja/tai tuoneet perinteisiä AKT-banaaneja (jäljempänä `B-luokan toimijat`), c) 3,5 prosenttia sellaisten yhteisöön sijoittautuneiden toimijoiden luokalle, jotka ovat alkaneet tuoda 1 päivästä tammikuuta 1992 alkaen kolmansien maiden banaaneja (jäljempänä `C-luokan toimijat`). Edellä a ja b alakohdan mukaiset tuontimahdollisuudet vahvistetaan yhteisöön sijoittautuneille toimijoille, jotka ovat tuoneet tai pitäneet kaupan omaan lukuunsa myöhemmin vahvistettavan vähimmäismäärän edellä mainittua alkuperää olevia banaaneja. Toimijoilta vaadittavat lisäperusteet määritetään 27 artiklassa säädettyä menettelyä noudattaen. Jäsenvaltioiden on laadittava luettelo toimijoista sekä 2 kohdassa tarkoitetuista vähimmäismääristä toimijaa kohti. 2. Kukin toimija saa kullekin A- ja B-luokan toimijoiden luokalle erillisten laskutoimitusten mukaisesti tuontiluvat (jäljempänä `A-luokan tuontitodistus` tai `B-luokan tuontitodistus`) kahden sellaisen viimeisen vuoden aikana, joista on saatavissa tietoja, omaan lukuunsa tuomansa tai, yhteisön osalta, kaupan pitämänsä banaanien keskimääräisen määrän perusteella. Tätä määrää kutsutaan jäljempänä toimijan viitemääräksi. A-luokan toimijoiden osalta huomioon otettavat määrät ovat A-luokan tuontitodistuksilla tuotuja banaaneja, jolloin alkuperäinen määrien jako säilyy muuttumattomana. B-luokan toimijoiden osalta on otettava huomioon perinteisten AKT-banaanien tuonti ja/tai kaupan pidettävien yhteisön banaanien määrät. 3. Jos C-luokan toimijoiden hakemusten määrä on suurempi kuin 1 kohdan c alakohdan mukaisesti vahvistetut määrät, kuhunkin hakemukseen lasketaan vähennyskerroin ja sovelletaan sitä. Jos 1 kohdan c alakohdassa tarkoitettuja hakemuksia on vähemmän kuin käytettävissä olevia määriä, myönnetään jäljelle jäävä määrä uudelleen A- ja B-luokan toimijoille 27 artiklassa säädettyjä menettelyjä noudattaen määritellyin edellytyksin. 4. Jos tariffikiintiötä suurennetaan, käytettävissä oleva ylimääräinen määrä jaetaan 1 kohdassa tarkoitetuille toimijoiden luokille edellä olevien kohtien mukaisesti. 5. C-luokan toimijat, jotka ovat tuoneet vähintään kolmen vuoden ajan vuosittain omaan lukuunsa myöhemmin vahvistettavan vähimmäismäärän kolmansien maiden banaaneja, voivat siirtyä A-luokkaan. Vähimmäismäärä ja muut tarvittavat edellytykset määritellään 27 kohdassa tarkoitettua menettelyä noudattaen. 6. Jos huolellisesta toimijasta riippumattomista poikkeuksellisista olosuhteista johtuen A- ja B-luokan toimijoiden lupien jakoon 2 kohdan mukaisesti tiettynä vuonna käytetty viitemäärä on selvästi alle toimijan kahden edeltävän vuoden keskimääräisen viitemäärän, kyseisen vuoden viitemäärän laskemisessa käytettävää viiteaikaa pidennetään taaksepäin kahdella vuodella. Toimijan on toimitettava vaatimuksensa tueksi tarvittavat asiakirjatodisteet kansallisille toimivaltaisille viranomaisille. Lisäperusteet, kuten poikkeuksellisten olosuhteiden määrittely, tällaiseen käsittelyn kohteeksi pääsemiseen tarvittavan viitemäärän alennuksen vähimmäisprosenttiosuus sekä myönnettävän ylimääräisen viitemäärän enimmäismäärä, voidaan vahvistaa 27 artiklan mukaisesti." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 47, 25.2.1993, s. 1 (2) EYVL N:o L 349, 31.12.1994, s. 105